Birthe Skaarup (DF), 2003-01-28:
Jeg siger tak for debatten, som jeg synes
har været overvejende positiv.
Hvorfor er Dansk Folkeparti så kommet med det her forslag?
Det er vi, fordi vi godt kunne tænke os at komme lidt videre i debatten om alternativ behandling her i landet.
Der er ingen tvivl om, at det har taget en positiv drejning, og der er heller ikke nogen tvivl om, at ethvert parti her op til valgkampen havde det som tema i deres valgprogram.
Dansk Folkeparti har som sagt tidligere fremsat et forslag om autorisation af alternative behandlere, som ikke fandt tilslutning.
Hver for sig yder faggrupperne af forskellige alternative behandlere et værdifuldt stykke arbejde til gavn for den enkelte patient og til gavn for den generelle oplysning om sundhed og sygdom.
Men det her forslag skal også ses som et bidrag til at sikre, at befolkningen i fremtiden kan få mest mulig gavn af de alternative behandlingsformer, idet registreringsordningen skal sikre, at det enorme marked af udbydere inden for alternativ behandling vil være lettere at overskue for brugerne, samtidig med at det skal give patienterne en højere grad af sikkerhed for, at en registreret alternativ behandler har gennemgået en veldefineret uddannelse, besidder faglige kvalifikationer, og at vedkommende overholder den pågældende brancheorganisations relevante kvalitetsmæssige og etiske krav.
Mange andre lande her i Europa er nået længere, end vi er i Danmark, bl.a. Norge, Sverige, Tyskland og England og sågar Israel.
I nogle af disse lande arbejder de alternative behandlere og læger endog sammen dør om dør i den almindelige daglige lægebehandling.
Vi ved også, at WHO har opridset mere end 40 tilstande, hvor eksempelvis akupunktur kan anvendes, både når det står alene eller i forbindelse med anden behandling.
I den tidligere regering opfordrede den daværende socialdemokratiske sundhedsminister, Sonja Mikkelsen, endog til, at landets hospitaler skulle efterkomme og respektere
patienternes ønske om at modtage alternativ behandling under indlæggelse - helt efter Dansk Folkepartis mening om, at den ordinære behandling kan suppleres med den ukonventionelle.
Ordningen, som Dansk Folkeparti fremsætter forslag om her i dag, skal være en frivillig registreringsordning, der tilrettelægges sådan, at de etablerede behandlerorganisationer selv foretager registreringen.
Ordningen er ikke begrænset til enkelte grupper.
Jeg vil gerne pointere, at der er en stor kreds af alternative behandlere, som er repræsenteret i Sundhedsrådet, der ønsker en sådan lovgivning, også fordi danskerne er blevet mere og mere kvalitetsbevidste og stiller flere og flere krav til behandling.
De vil have honoreret deres krav
om kvalitet i alternativ behandling, som relaterer sig til livskvalitet og sundhed, hvad enten det drejer sig om det traditionelle eller det utraditionelle system.
Noget af det, som man også kan fokusere på, er, om alternativ behandling vil reducere behandlingsudgifter og nedsætte sygefravær på arbejdsmarkedet. Men som sagt vil jeg gerne sig tak for den overvejende positive tilslutning, som forslaget har fået, både fra ministeren og også fra Venstres ordfører, hr. Hans Andersen.
Hr. Kamal Qureshi har været inde på nogle områder, som vi kunne ønske os, men som der ikke vil være flertal for.
Vi vil gerne tage et step ad gangen nu, og det tror jeg sker med netop det her forslag.
Så vil jeg gerne sige til fru Grete Schødts, at det da er rigtigt nok, at ViFAB blev etableret under den tidligere regering, at det var den tidligere sundhedsminister, der var meget velvillig over for Dansk Folkepartis forslag, for det var faktisk Dansk Folkepartis forslag, at ViFAB blev etableret.
Det synes jeg lige skal nævnes her i dag.
Tak også til Else Theill Sørensen for positiv tilslutning ...